Nadškofija Ljubljana

Posvetitev lateranske bazilike, Gospodov praznik
2022-11-09
Cesar Konstantin, ki je dal kristjanom v rimski državi svobodo, je izročil papežu tudi lateransko palačo. Ob njej so zgradili baziliko presvetega Odrešenika, ki so jo leta 324 posvetili. V Lateranu so papeži stanovali dolga stoletja, dokler se niso preselili v Vatikan. Še danes velja Lateran za sedež rimskega škofa.
Vir: Hozana.si

Večer Plus+
2022-11-08 19:00 (Europe/Ljubljana)
Bog v središču. Slavljenje. Molitev v tišini. Spoved. Življenjske zgodbe. Priložnost za vsakega, da se umiri, okrepi, prejme upanje, najde svoje mesto v svetu.
Večere pripravljata Katoliška mladina in skupina Svetnik.
KDAJ: 8. november 2022 ob 19.00
KRAJ: Antonov dom na Viču
ZA KOGA: Večeri so odprti za vse starosti.
Vir: Katoliška mladina

Romanje in molitveno srečanje za mir v Ukrajini z geslom Pod tvoje varstvo pribežimo!
2022-11-05 10:00 - 14:00
Grkokatoliška Križevška eparhija vabi na romanje in molitveno srečanje za mir v Ukrajini z geslom Pod tvoje varstvo pribežimo!, ki bo v soboto, 5. novembra 2022, s pričetkom programa ob 10.00, v marijanskem svetišču na Svetih Gorah nad Sotlo, v celjski škofiji.
Slovesno arhijerejsko službo Božjo ob 11.00 bo vodil križevški vladika Msgr. Milan Stipić.
V program romanja bo vključeno tudi bogoslužje akatista Presveti Bogorodici v slovenskem jeziku in priložnostna predstavitev čudodelnih ikon ukrajinskih marijanskih svetišč.
Med liturgijo svetega Janeza Zlatoustega bo prepeval Slovenski ekumenski zbor. Od 10.00 ure naprej bo v svetišču priložnost za sveto spoved.
Besedilo je posredoval o. Gorazd Bastašić, ki je na voljo za dodatne informacije na tel.: +385 91 110 5979.
Vir: Katoliška Cerkev

Izobraževanje na temo Depresija in skrb za osebno duševno zdravje
2022-11-03 17:00
Škofijska karitas Ljubljana v četrtek, 3. novembra 2022, vabi na tradicionalni izobraževalni večer, ki bo potekal na Brezjah, v dvorani nad zakristijo bazilike, s pričetkom ob 17. uri.
Gostja večera psihiatrinja dr. Marinka Rudolf bo predavala na temo Depresija in skrb za osebno duševno zdravje.
Nekaj misli iz napovedanega predavanja: “Depresija je najpogostejša čustvena motnja in spada med najbolj razširjene bolezni po svetu. Prizadene lahko vsakogar; mlajše, odrasle in starejše osebe, ženske ali moške”.
V sklopu predavanja bomo poskušali odgovoriti na vprašanja:

kdaj gre za pravo depresijo;
kako jo prepoznati;
kako in kje poiskati pomoč;
kako jo zdraviti;
kaj lahko sami storimo za ohranjanje duševnega zdravja.

Izobraževalni večer je namenjen sodelavcem župnijskih karitas in vsem, ki jih tematika zanima.
Dodatne informacije dobite na e-naslovu: info@lj.karitas.si.
Vir: Katoliška Cerkev

Spomin na med in po vojni umorjene žrtve
2022-11-02 14:00 - 17:00
Na Teharjah bo v sredo, 2. novembra 2022, ob 14.00 sv. maša za vse rajne, ki so tam umrli ali bili od tam odpeljani v smrt.
V začetku novembrskih dni se še posebej spominjamo naših rajnih in obiskujemo kraje, kjer čakajo vstajenja njih telesa. Ne pozabimo tudi na kraje trpljenja, ki jih je zaznamovala kruta usoda med in po vojni izvensodno umorjenih. V bližini Teharij, na Golovcu, v Košnici pri Celju, v Hudi Jami, pobočje nad starim Hrastnikom, Mostec pri Dobovi so kraji v celjski škofiji, ki nas še posebej vabijo k spominu na žrtve.
Rok Metličar,
generalni vikar
Vir: Katoliška Cerkev

Duhovne vaje za ministrante 2022
2022-11-02 09:30 - 2022-11-03 13:00
Dom sv. Jožef Celje vabi na tradicionalno srečanje ministrantov v času »krompirjevih« počitnic, ki bo od srede, 2. do četrtka, 3. novembra 2022. Začetek ob 9.30, sklep s kosilom. Voditelj srečanja bo Matic Lesjak.
Poleg bogatih duhovnih vsebin in skupnega obhajanja evharistije bodo poskrbeli tudi za pestre prostočasne dejavnosti. Prijave so možne do 31. oktobra 2022 na 059-073-800 ali preko e-pošte: info@jozef.si.
Vir: Katoliška Cerkev

Spomin vseh vernih rajnih
2022-11-02
Cerkev se 2. novembra spominja vseh vernih rajnih.
Rimski martirologij ali koledar, v katerem so zaznamovali sprva obletnice svetih mučencev, kasneje pa tudi drugih od Cerkve razglašenih svetnikov, naznanja spomin vseh vernih rajnih s temi jedrnatimi besedami: »Danes je slovesni spomin vseh umrlih vernikov. Pravkar se je Cerkev kot skupno nežna čuteča mati potrudila, da bi poveličevala s primernimi slavospevi vse svoje otroke v nebeškem veselju. Zdaj pa bi v svoji materinski skrbi vsem svojim otrokom, ki trpijo v kraju očiščevanja, s svojo mogočno priprošnjo pri Kristusu, svojem Gospodu in Ženinu, rada pomagala, da bi čim prej mogoče bili sprejeti v občestvo nebeščanov.«
Pri nas se je za današnji spominski dan vseh rajnih udomačilo ime ‘verne duše’ in verni ljudje prosimo za svoje pokojne, ki so morda še v kraju očiščevanja in zorenja za nebesa. Temu kraju ali pravzaprav stanju pravimo vice. To stanje nastopi takoj po smrti za tiste duše, ki imajo v sebi božje življenje posvečujoče milosti, pa še niso zadostile za grehe, ki so jih v življenju storile, ali pa jih teži krivda malih grehov. Kako dolgo traja očiščevanje v vicah pri posameznih dušah, tega ne moremo vedeti. Same si te duše ne morejo pomagati; čas zasluženja je bil zanje končan s trenutkom smrti. Pač pa jim moremo pomagati mi, ki spadamo še k ‘potujoči Cerkvi’. S svojo priprošnjo jim morejo pomagati tudi zveličani v nebesih. Temelj za to je tisto nadnaravno dejstvo, ki ga izraža člen apostolske vere: »Verujem v občestvo svetnikov.«
Novi Katekizem katoliške Cerkve pravi: »Cerkev je že od prvih časov dalje častila spomin svojih rajnih ter darovala priprošnje v njihovo korist, predvsem evharistično daritev, da bi potem, ko so bili očiščeni, mogli dospeti do blaženega gledanja Boga. Cerkev priporoča tudi miloščino, odpustke in spokorna dela v korist rajnim.« Glede odpustkov isti Katekizem uči: »Odpustek je odpuščanje časne kazni pred Bogom za tiste grehe, katerih krivda je že odpuščena. Prejme ga kristjan, ki je pravilno pripravljen pod določenimi pogoji ob pomoči Cerkve, katera v službi odrešenja z oblastjo razdeljuje in naklanja zaklad zadostitev Kristusa in svetnikov. Odpustek je delen ali popoln v tem smislu, da nas delno ali popolnoma reši časnih kazni, ki jih dolgujemo za grehe. Odpustite moremo naklanjati ali živim ali rajnim.« V prvih osmih dneh novembra Cerkev za obisk pokopališča in molitev za rajne naklanja popolni odpustek. Prav tako dobi odpustek v vseh cerkvah in javnih kapelah na dan 1. in 2. novembra, ali prejšnjo ali naslednjo nedeljo, kdor moli vsaj očenaš in vero in je bil pri spovedi in obhajilu ter moli po namenu svetega očeta.

Navodilo Ad resurgendum cum Christo o pokopu pokojnih in shranjevanju pepela v primeru kremacije
Nauk Cerkve o odpustkih

Pastoralne smernice SŠK o krščanskem pogrebu: Spoštovanje do teles umrlih, krščanski pogreb, žarni pokop in raztros pepela

Pastirsko pismo slovenskih škofov o krščanskem pogrebu

Spominu vernih rajnih je posvečen že popoldan praznika Vseh svetih. Tako je bilo že od začetka današnjega ‘spomina vseh vernih rajnih’, ki sega skoraj tisoč let nazaj. Spomin ima svoj izvor v odredbi sv. Odila, opata v Clunyju, ki je leta 998 ukazal vsem sebi podrejenim samostanom, naj 1. novembra popoldne po vseh cerkvah zvoni mrtvim v spomin, menihi naj molijo večernice za mrtve, drugi dan pa naj za mrtve opravijo slovesen oficij (molitveno bogoslužje) in darujejo zanje sveto mašo ter delijo miloščino. Lepa, ganljiva navada se je hitro razširila in v naslednjih stoletjih se je udomačila povsod po Evropi. Sredi stisk prve svetovne vojne je papež Benedikt XV. leta 1915 dovolil, da vsak duhovnik daruje na ta dan tri svete maše za rajne. Vernih duš dan se je priljubil tudi slovenskemu vernemu človeku in z njim so povezani nekateri lepi ljudski običaji.
Vir: Revija Ognjišče in Katoliška Cerkev

Molitve in svete maše na ljubljanskih Žalah
2022-11-01
V torek, 1. novembra 2022, na praznik vseh svetih, bodo sv. maše na ljubljanskih Žalah v cerkvi vseh svetih ob vsaki polni uri od 8.00 do 15.00 ter ob 17.00 in 18.00.
Ob 15.00 bo sv. mašo daroval ljubljanski nadškof metropolit msgr. Stanislav Zore, ob 16.00 pa bo pred pokopališko cerkvijo sv. Križa nadškof Zore imel molitev za vse pokojne, ki počivajo na pokopališču.
Ob 20.00 bo v cerkvi vseh svetih tradicionalni molitveni večer za mlade, kjer se bodo udeleženci lahko v molitvi spomnili svojih pokojnih.
Vse dni pred 1. novembrom in na sam praznik bo cerkev sv. Križa odprta za vse mimoidoče, kjer se lahko ustavijo in prižgejo svečko za svoje pokojne.
Besedilo je posredoval Peter Možina, župnik župnije Ljubljana-Sv. Križ.
Vir: Katoliška Cerkev

Vsi sveti
2022-11-01
V Katoliški cerkvi 1. novembra obhajamo slovesni in zapovedani praznik vseh svetih.
Na Vzhodu je Cerkev praznik obhajala že v 4. stoletju, prek Galije pa se je v 9. stoletju praznovanje razširilo tudi v zahodno Cerkev. Pod vplivom vzhodne Cerkve so proti koncu 6. stoletja uvedli praznik vseh mučencev tudi v Rimu, papež Bonifacij IV. pa je 13. maja leta 610 rimski tempelj Pantheon posvetil Devici Mariji in vsem mučencem.
Misel o praznovanju vseh svetnikov (in ne več samo mučencev) je dobila oprijemljiv izraz, ko je papež Gregor III. (731-741) pri sv. Petru v Rimu posvetil posebno kapelo v čast Odrešeniku, njegovi Materi, vsem apostolom, mučencem in vsem svetnikom.
Papež Gregor IV. (827-844) je praznik izrecno iz 13. maja preložil na 1. november in ukazal, naj se slovesno praznuje v vesoljni Cerkvi. Prvo pričevanje, da so v Rimu praznik vseh svetnikov obhajali 1. novembra, pa imamo že iz časa pred letom 800. Razlogi, zakaj je Cerkev uvedla praznik vseh svetih, nastajajo že kmalu po uvedbi: število svetnikov je tako narastlo, da se ni bilo več mogoče spominjati vsakega posebej v bogoslužju.

Pastoralne smernice SŠK o krščanskem pogrebu: Spoštovanje do teles umrlih, krščanski pogreb, žarni pokop in raztros pepela

Pastirsko pismo o krščanskem pogrebu

Na praznik vseh svetih se spominjamo predvsem tistih neštetih nebeških izvoljencev, ki na zemlji njihove skrite, a pred Bogom in v resnici velike svetosti nihče ni poznal in priznal. Morda so živeli med nami, pa nismo vedeli, kaj je v njih ustvarila Božja milost. Ti so namreč znali z Božjo pomočjo tisto posvečenje, ki so ga pri krstu prejeli, v življenju ohranjati in izpolnjevati (prim. C 40). Praznik je tudi izraz vere Cerkve, da so poleg javno razglašenih in zapisanih svetnikov v koledarju svetništvo dosegli tudi drugi neimenovani možje in žene vseh časov.

Praznik vseh svetih je vesel praznik, ki vlije vsako leto veliko tolažbe in poguma vsem, ki so podali na pot Kristusovih blagrov, da morejo s potrpežljivostjo in ljubeznijo zmagovati nad svojimi notranjimi in prav tako zunanjimi bridkostmi in težavami (prim C 8). To je slovesni godovni dan naših dragih, v Kristusu starejših bratov in sester, ki so dober boj izbojevali, tek dokončali, vero ohranili (prim. 2 Tim 4,7). Zdaj se radujejo v neizrekljivem in veličastnem veselju (prim. 1 Pt 1,8), s svojim zgledom svetijo tudi nam, kažejo kako priti do zmage ter nas podpirajo s svojo priprošnjo, ki je v zelo veliko oporo naši slabosti. Bogoslužje potujoče Cerkve se na ta praznik pridružuje nebeški Cerkvi in z njo vred poveličuje Gospoda, ki je vir svetosti in slava izvoljenih.

Delno povzeto po: kapitelj.com
Vir: Katoliška Cerkev

Godzone Tour
2022-10-29
… je celoletni projekt v Cerkvi slovaški, katerega najbolj popularni del je 6-dnevna turneja Godzone. Letos so organizirali 13. zaporedno z naslovom NEVZDÁVAJ TO! Glasbeni večer popestrijo plesni in dramski vložki ter nadvse dovršene video animacije v ozadju.
Enega izmed večerov se bomo udeležili tudi mi, in sicer 29. 10. 2022 na Slovaškem (Bratislava).
Prijave za na koncert bodo odprte v oktobru 2022.

Sv. Simon in Juda Tadej, apostola, praznik
2022-10-28
Po binkoštnem prazniku naj bi Juda Tadej deloval v Mezopotamiji in nazadnje v Perziji, kjer je umrl mučeniške smrti skupaj s svojim bratom Simonom.
Starokrščansko izročilo ve povedati, da so nekateri apostoli po Jezusovem vnebohodu in prihodu Svetega Duha oznanjali evangelij skupaj. Med temi naj bi bila tudi Simon in Juda, ki ju na vseh seznamih apostolov v evangelijih najdemo na desetem in enajstem mestu – na dvanajstem, zadnjem, je vselej izdajalec Juda Iškariot. Zaradi tega sta apostola Simon in Juda neločljivo povezana tudi na vseh svetniških koledarjih Katoliške cerkve in njun praznik obhajamo 28. oktobra.
Simona – ime pomeni ‘Bog je uslišal’ – sta bila med apostoli dva: prvemu je Jezus, ko ga je poklical, dodal vzdevek Peter (Skala), drugega evangelist Luka imenuje Gorečnik, Marko pa Kananejec, kar je isto v hebrejskem jeziku. To daje slutiti, da je pripadal stranki zelotov, ki je bila prežeta s politično obarvanim mesijanizmom. O njegovem življenju vemo prav malo zanesljivega. Mnogi razlagalci Svetega pisma sodijo, da je bil Simon rodni brat Juda Tadeja in Jakoba mlajšega, prvega jeruzalemskega škofa, ki ga je dal veliki duhovnik Anan leta 62 kamnati. Simon naj bi ga nasledil na škofijskem sedežu v Jeruzalemu. Preden so Rimljani začeli leta 70 oblegati Jeruzalem, je Simon, ki je imel pred očmi Jezusovo napoved o razdejanju Jeruzalema, svoje vernike izpeljal iz mesta. Za časa cesarja Trajana (98–117) je nastopilo veliko preganjanje kristjanov in med tem viharjem je leta 107 kot junaški mučenec dal svoje življenje za Kristusa tudi jeruzalemski škof Simon, ki je bil tedaj star že blizu 120 let. Po drugem izročilu pa naj bi Simon Gorečnik oznanjal evangelij v Egiptu in Juda Tadej v Mezopotamiji, nazadnje pa naj bi delovala skupaj v Perziji. Tam so poganski duhovniki Juda pobili s koli, Simona pa po hudem mučenju prežagali, zato Juda upodabljajo s kiji, Simona pa z žago.
Tudi Juda sta bila v apostolskem zboru dva: Juda Tadej in Juda Iškariot. Prvi je imel tri brate: Jožefa, Jakoba mlajšega in Simona. Slednja dva sta bila apostola in jeruzalemska škofa. Njihov oče je bil Kleofa, ki ga Sveto pismo imenuje tudi Alfej, in naj bi bil brat sv. Jožefa. Tudi njihova mati Marija Kleofova je bila v sorodu z Jezusovo materjo Marijo in je bila med tistimi ženami, ki so spremljale Jezusa na njegovih potih in mu ostale zveste do Kalvarije. Alfej naj bi že zgodaj umrl, zato je sv. Jožef prevzel skrb za nečake, odtod naziv ‘Gospodova brata’, ki ga zasledimo v Svetem pismu, dasi sta bila le Jezusova bratranca. Po binkoštnem prazniku naj bi Juda Tadej deloval v Mezopotamiji in nazadnje v Perziji, kjer je umrl mučeniške smrti skupaj s svojim bratom Simonom.
Apostola sta bila dolgo ‘pozabljena’; v 18. stoletju pa se je obnovilo zlasti češčenje Juda Tadeja, ki je v današnjih dneh zelo živo. Velja za priprošnjika v skoraj brezupnih zadevah in v številnih cerkvah najdemo njegovo podobo, ob kateri je posebna molitev njemu na čast. Simona so za svojega zavetnika izbrali barvarji, strojarji, drvarji, usnjarji, zidarji in tkalci.
Na slovenskih tleh imata apostola Simon in Juda tri župnijske cerkve in pet podružnih cerkva. V slovenskem ljudskem izročilu veljata Simon in Juda za zimska svetnika, saj ob njunem godu nemalokrat že zapade sneg.

Besedilo je s spletne strani revije Ognjišče.

Taizéjska molitev
2022-10-27 20:00
Pri taizéjskih molitvah se prepletajo Božja beseda, taizéjski spevi in tišina. Udeležiš se jih lahko na različnih krajih po Sloveniji.

Taizéjske molitve v Ljubljani:

27. oktober ob 20. uri na KANI

Misijonska nedelja – Svetovni misijonski dan 2022: »Vi boste moje priče« (Apd 1,8)
2022-10-23
V nedeljo, 23. oktobra 2022, bomo obhajali misijonsko nedeljo – svetovni misijonski dan pod geslom »Vi boste moje priče« (Apd 1,8). Osrednje slovensko praznovanje misijonske nedelje bo v Rogaški Slatini.
Osrednje slovensko praznovanje misijonske nedelje bo letos potekalo v Župniji Rogaška Slatina. Ob 15.00 bo molitvena ura s pričevanjem slovenskih misijonarjev, ki so trenutno v domovini. Ob 16.00 bo slovesna sveta maša, pri kateri bosta prepevala otroški in mešani pevski zbor iz domače župnije. Somaševanje duhovnikov bo vodil celjski škof msgr. dr. Maksimilijan Matjaž.
Večje skupine romarjev naj se prijavijo preko Misijonskega središča Slovenije.
Praznovanje po župnijah
Tiste, ki ne boste mogli priti na osrednje praznovanje, prosimo, da misijonsko nedeljo obeležite pri nedeljskih bogoslužjih v svojih župnijah. Vernike spodbudite k misijonski zavesti. Vsi smo namreč poklicani, da smo misijonarji v svojem okolju. »Cerkev je misijonarska po svoji naravi,« večkrat ponavlja papež Frančišek. Oznanjevanje evangelija pa je notranja nuja, ki bi morala preganjati vsakega prepričanega kristjana.
Geslo letošnje misijonske nedelje se glasi: »Vi boste moje priče« (Apd 1,8). V pripravi na misijonsko nedeljo boste na župnije prejeli knjižico, plakate in žepne koledarčke. V knjižici bodo papeževa poslanica za letošnjo misijonsko nedeljo, gradivo za oblikovanje nedeljskega bogoslužja, misijonska molitvena ura in še druge vsebine, ki jih lahko uporabite pri različnih misijonskih katehezah.
Svetovna misijonska nabirka
Na misijonsko nedeljo vsako leto poteka osrednja svetovna nabirka za misijone. Nabirka na misijonsko nedeljo se razdeli na svetovni ravni. Sredstva se vsako leto uporabijo za več tisoč misijonskih projektov po celem svetu.
Oktober mesec misijonov
Celoten mesec oktober je posvečen misijonom. Takoj na začetku meseca, 1. oktobra, obhajamo god zavetnice misijonov sv. Terezike Deteta Jezusa in nato lahko cel mesec posvetimo misijonskim tematikam. Vabimo vas, da misijonske spodbude vnesete v kateheze za otroke in v župnijo večkrat povabite slovenske misijonarje. Na spletni strani Misijonskega središča Slovenije bodo za vsak dan v oktobru objavljene posebne pridige z misijonsko tematiko. Za pomoč pri stikih z misijonarji in za druge spodbude se lahko vedno obrnete na Misijonsko središče.
Misijonske obletnice
Letošnje leto je posebej bogato z misijonskimi obletnicami. Mineva namreč 400 let, odkar je bila ustanovljena nekdanja Kongregacija za širjenje vere, 200 let od ustanovitve Družbe za širjenje vere in 100 let, odkar je bila ta družba, skupaj z Družbo svetega otroštva in Družbo svetega Petra apostola, povzdignjena v »papeško« družbo. Ustanoviteljica Papeške Družbe za širjenje vere (ki danes upravlja s svetovno misijonsko nabirko na misijonsko nedeljo) Pauline-Marie Jaricot je bila 22. maja v Lyonu razglašena za blaženo. Njeno bogato življenje bodo otroci spoznavali tudi preko letošnjega adventnega koledarja.
S temi mislimi in spodbudami vam voščimo bogato doživet misijonski mesec oktober. V imenu vseh slovenskih misijonarjev se vam iskreno zahvaljujemo za izkazano podporo v preteklih letih in vas prosimo za pomoč tudi v prihodnje.
Matjaž Križnar,
narodni ravnatelj za misijone
Vir: Katoliška Cerkev

Psyche duhovne vaje za mlade voditelje
2022-10-21 - 2022-10-23
Odgovor na vprašanje, zakaj se udeležiti duhovnih vaj za voditelje je preprost: ne moreš voditi mladih, če nisi tudi sam na poti. Duhovne vaje z naslovom “Psyhe” so povezava med odkrivanjem sebe, povezovanjem z Bogom in spoznavanjem različnosti mladih oziroma kako jim glede na to lažje podati veselo novico.

ZA KOGA: Za vse mlade voditelje mladinskih in birmanskih skupin, oratorijev ter vse druge, ki delajo z mladimi
DATUM: 21. – 23. oktober 2022
KRAJ: Cistercijanska opatija Stična
CENA: 50 €

prijava

emanuel@katoliskamladina.si

Vir: Katoliška mladina

Sv. Luka evangelist
2022-10-18
V Katoliški cerkvi 18. oktobra praznujemo god svetega Luka evangelista.
Sveti Luka je svetnik, ki je po starem krščanskem izročilu napisal dve pomembni novozavezni knjigi: Evangelij po Luku in Apostolska dela. Njegovo ime se glasi v hebrejščini לוקא [Luka], v grščini Λουκᾶς [Lukas]. Slovensko ime Luka je praktično enaka izvirni obliki, v starejših prevodih Svetega pisma pa srečamo tudi obliko Lukež, ki izvira iz grščine.
Luka je bil doma iz Antiohije, po rodu je bil Grk (ali po nekaterih virih Sirijec), po poklicu je bil zdravnik. Precej časa je oznanjal krščanstvo skupaj s svetim Pavlom – spremljal ga je na vseh pomembnejših potovanjih in je skupaj z njim prišel tudi v Rim. Iz uvodnih besed Lukovega evangelija se da sklepati, da Luka ni bil priča dogodkom, ki jih je opisal v evangeliju. To pomeni, da se je krščanski skupnost pridružil šele nekoliko pozneje. Pač pa v Apostolskih delih najdemo več odstavkov napisanih v prvi osebi množine, iz česar lahko sklepamo, da je te dogodke pisec res sam doživel.
V pripovedi o dveh mladeničih, ki sta na poti v Emavs srečala in po lomljenju kruha spoznala vstalega Gospoda, Luka z imenom omenja samo enega, Kleofa, ime drugega pa zamolči. Papež Gregor Veliki z veliko verjetnostjo ugotavlja, da zato, ker je bil to on sam. V svoji skromnosti se namreč ni želel izpostavljati.
Luka je bil visoko izobražen Grk, zdravnik po poklicu, zato ni čudno, da je evangelij, ki ga je napisal, namenjen Grkom. Kot zdravnik je imel globoko razvit čut za bolnike, zato Jezusa predstavi predvsem s te plati: kot telesnega in dušnega zdravnika.
Z Marijo se je večkrat srečal v Janezovi hiši, kjer mu je pripovedovala o Jezusovem rojstvu in njegovih otroških letih. Luka jo je ob teh obiskih večkrat slikal – od tu izhaja legenda, da je on avtor Marijine podobe (Salus populi romani, Zdravje rimskega ljudstva), ki jo danes častijo v cerkvi Marije Snežne v Rimu. Nekaj njegovih slik naj bi se (po izročilu) ohranilo do današnjih dni: Črna Marija iz Częstochowe na Poljskem, Carigrajska Mati Božja v baziliki svete Justine v Padovi ter Milostna Mati Božja na Trsatu. Kakorkoli že, gotov pa je res, da je Luka Mariji in Jezusu naslikal najlepšo podobo prav v svojem evangeliju.
Njegov razpoznavni znak na slikah je vol. Takšnega najdemo na steni poslopja v Žički kartuziji. Luka velja za zavetnika zdravnikov, kirurgov, slikarjev, zlatarjev, kiparjev, vezilcev (čipkaric), stekloslikarjev in na sploh krščanske umetnosti. Je tudi zavetnik knjigovezov, notarjev, pa tudi živine, mesarjev. Kot vremenski zaščitnik je povezan z mnogimi vremenskimi reki.

Vir: donbosko.si.

6. vseslovensko srečanje razvezanih v Cerkvi
2022-10-15 15:00 - 17:00
Urad za družino pri SŠK v sodelovanju s Skupnostjo SRCE vabi v svetišče sv. Jožefa v Ljubljani na 6. vseslovensko srečanje razvezanih v Cerkvi pod naslovom Povrnitev dostojanstva po ločitvi. Srečanje bo v soboto, 15. oktobra 2022.
Srečanje se bo začelo s predavanjem prof. dr. Jožeta Ramovša in končalo s sv. mašo, ki jo bo daroval ljubljanski pomožni škof msgr. dr. Anton Jamnik. Srečanju bo mogoče slediti tudi po Zoomu (za dostop poglejte https://srcerazvezani.si/).
Vir: Katoliška cerkev

Akademska sv. maša
2022-10-11 18:30
Vse študente lepo vabimo, da se v torek, 11. 10. ob 18.30 udeležite svete maše ob začetku akademskega leta. Potekala bo v ljubljanski stolnici.
Vir: FB stran Katoliške mladine

19. vseslovensko srečanje kmetov na Ponikvi in Slomu
2022-10-09 12:00 - 17:00
»O vsem se pogovoriti, skupaj skleniti in storiti« je vodilna misel 19. vseslovenskega srečanja kmetov in vseh, ki jim je kmetijstvo blizu, ki bo potekalo v nedeljo, 9. oktobra 2022, na Ponikvi in Slomu.
Srečanje se bo pričelo v cerkvi sv. Martina na Ponikvi, kjer bo ob 12. uri ob somaševanju duhovnikov sveto mašo daroval celovški škof msgr. Jože Marketz. Sodeloval bo škof evangeličanske cerkve mag. Leon Novak. S svojim petjem bodo mašo obogatili člani moškega pevskega zbora Lira iz Kamnika.
Ob 14. uri bo druženje s slavnostno akademijo pred Slomškovo rojstno hišo na Slomu. V času sinodalnega leta, ki vabi na skupno pot poslušanja in iskanja vizije za prihodnost, želijo tokrat izpostaviti pomen večjega medsebojnega sodelovanja, poslušanja in pogovora, soodgovornosti, dialoga, razločevanja in odločanja. Osrednji gost akademije bo pesnik Tone Kuntner.
Druženje bodo zaključili s pogostitvijo. Tradicionalni golaž in dobrote s kmetij bodo pripravili člani prostovoljnega gasilskega društva Ponikva in članice okoliških društev kmečkih žena ob sodelovanju učencev Srednje kmetijske šole Šentjur.
Na Slomu bo možen ogled hiše, kjer se je leta 1800 rodil Anton Martin Slomšek. V njej je prikazana življenjska pot velikega duhovnika, vzgojitelja in narodnega buditelja. Pri izvedbi srečanja poleg Kmetijsko gozdarske zbornice Slovenije sodelujejo občina Šentjur pri Celju, župnija Ponikva in številni prostovoljci.
Za tiste, ki bi se srečanja radi udeležili, a nimajo prevoza, bodo po nekaterih območnih enotah Kmetijsko gozdarske zbornice Slovenije organizirani avtobusni prevozi. Kontaktne številke za prijave so objavljene na spletni strani www.kgzs.si.
Za dodatne informacije se lahko obrnete na Tatjano Vrbošek na Kmetijsko gozdarski zbornici Slovenije:
Kmetijsko gozdarska zbornica Slovenije
Gospodinjska ulica 6, 1000 Ljubljana
Oddelek za odnose z javnostmi in mednarodno sodelovanje
Mobilni tel.: +386 41 366 504
E-pošta: tatjana.vrbosek@kgzs.si
www.kgzs.si
Vir: Katoliška Cerkev

Srečanje Hrvatov, Slovencev in Madžarov
2022-10-08 10:00 - 17:00
Srečanje Hrvatov, Slovencev in Madžarov bo v soboto, 8. oktobra 2022 v Beltincih.
Tradicionalno se verniki iz Slovenije in Hrvaške srečujejo na t.i. skupnih slovensko-hrvaških srečanjih, ki vsakič pritegne več tisoč katoličanov in preko sto duhovnikov iz obeh držav. Zadnji tovrstni dogodek se je odvijal leta 2019 v Krašiću na Hrvaškem pod geslom Pošlji delavce na svojo žetev. Na srečanju v Beltincih bodo tokrat prvič sodelovali tudi katoličani iz sosednje Madžarske.
Škofje so na 125. redni seji Slovenske škofovske konference (SŠK), ki je potekala 6. septembra 2021 na Škofiji Koper, imenovali škofa msgr. dr. Petra Štumpfa za voditelja koordinacije letnega srečanja Hrvatov, Slovencev in Madžarov.
Vir: Katoliška Cerkev

Dan slovenskih cerkvenih glasbenikov 2022
2022-10-08 09:00 - 17:00
Slovensko Cecilijino društvo v soboto, 8. oktobra 2022, vabi na Dan slovenskih cerkvenih glasbenikov. Srečanje bo letos potekalo v koprski stolnici in prostorih Frančiškanskega samostana Koper.
Dan bodo začeli s sveto mašo v koprski stolnici ob 9. uri in nadaljevali s spoznavanjem novih orgel na koru stolnice. Na predavanjih bodo razmišljali o duhovnosti v glasbi in poslušali o zgodnjebaročnem skladatelju Antoniu Tarsii. Sledil bo pogovor o raznolikosti liturgične glasbe kot o priložnosti za sinodalnost, ob vrhuncu našega srečanja pa bodo prisluhnili koncertu bogoslužne glasbe Ivana Ščeka v izvedbi pevskega zbora Psalite pod vodstvom zborovodje Matjaža Ščeka.
Ob zanimivem dnevnem dogajanju bo dovolj časa tudi za medsebojno srečanje in klepet.
Več informacij in prijave (do 2. oktobra 2022) na spletni strani društva: www.scd.si.
Vir: Katoliška Cerkev

Oktobrsko romanje po Rožnovenski poti
2022-10-08 08:30 - 12:30
Društvo Sveta Neža za ohranjanje kulture in razvoj kraja z Brezij pri Tržiču vas vljudno vabi na oktobrsko, že tretje letošnje skupinsko romanje, ki bo v soboto, 8. oktobra, s pričetkom ob 8.30.
Rožnovenska romarska pot je največji rožni venec v naravi. Od bazilike Marije Pomagaj na Brezjah romarje v čudoviti naravi vodi skozi kraje v občinah Radovljica in Tržič ter jih pripelje nazaj do Marijinega narodnega svetišča.
Oktobrsko, rožnovensko, romanje bo v soboto, 8. oktobra 2022.
Ob 8:30 uri se udeležimo svete maše v baziliki Marije Pomagaj na Brezjah, nato pa se zberemo ob spomeniku papeža Janeza Pavla II pred baziliko. Na približno 12 kilometrov dolgo pot se odpravimo ob vsakem vremenu. Hoje je za štiri ure. Na pol poti, na info točki, je poskrbljeno tudi za okrepčilo. Poskrbite za primerno obutev in oblačila.
Več informacij na spletni strani
www.roznovenskapot.si
Prijatelji Rožnovenske poti
Vir: Marija.si

Dnevnik hvaležnosti s p. Milanom Bizantom DJ
2022-10-07 17:30 - 2022-10-09 14:00
Ignacijev dom duhovnosti vabi na program Dnevnik hvaležnosti: posvečuješ vse, za kar si hvaležen, ki bo od 7. do 9. oktobra 2022 v Ignacijevem domu v Ljubljani.
Program bo potekal pretežno v tišini, da bo omogočeno čim bolj osebno delo (osebna molitev, razmišljanje). Po predavanjih (eno dopoldne in eno popoldne) bo čas za molitev (udeleženci/-ke naj prinesejo Sveto pismo, zvezek za pisanje). Dovolj časa in prilike bo za počitek, sprehod, itd. Pred zajtrkom, kdor bo želel, možnost skupne meditativne poti v naravo, na grič ljubljanskega gradu. Bo tudi možnost za osebni pogovor, spoved.
Ko prepoznavamo darove, ki so nam natrošeni v življenju, v vsakdanu, se bolj celostno zavemo, kako smo od Boga ljubljeni. Iz hvaležnega srca more kaj dobrega zrasti.
Vodi p. Milan Bizant DJ.
Več info in prijave TUKAJ.
Vir: Katoliška Cerkev

En dan za dušo: z Marijo skozi skrivnosti rožnega venca
2022-10-07 08:00 - 17:00
Ignacijev dom duhovnosti vabi na duhovni program En dan za dušo.
Jezus se je rad umaknil na samoten kraj, tam molil in si ob svojem Očetu nabiral novih moči. Tudi učencem je naročil, naj gredo in si odpočijejo, da bi tako mogli izpolnjevati svoje poslanstvo.
Če si tudi vi želite prekiniti svoj vsakdanjik ter zajeti iz globin studenca Božjih milosti, se nam pridružite 7. oktobra ob 9. uri v Ignacijevem domu, na programu En dan za dušo, tokrat na temo “z Marijo skozi skrivnosti rožnega venca“.
Vodi p. Tomaž Podobnik DJ.
Več podrobnosti in prijava.
Vir: Katoliška Cerkev

Pobožnost prvih petkov na Katoliški mladini
2022-10-07 06:30 - 07:30
V petek, 7. oktobra 2022, bomo v cerkvi na Taboru v Ljubljani začeli z obhajanjem pobožnosti Srca Jezusovega. Tam se bomo srečevali vsak prvi petek ob 6.30.
Začetki
Pobožnost prvih petkov izhaja iz razodetja Jezusa francoski redovnici Marjeti Alacoque. Jezus ji je naročil, naj vsak prvi petek v mesecu v zadoščevanje za grehe prejme sveto obhajilo. Tako je sv. Marjeta Alacoque po Jezusovem naročilu pričela širiti češčenje Njegovega Presveta Srca in pobožnost prvih petkov v spravo za vse grehe, s katerimi ga žalijo ljudje.
Zakaj obhajamo pobožnost prvih petkov?
Jezus Kristus, ki se je iz ljubezni do nas daroval na križu, je namesto hvaležnosti in ljubezni deležen preklinjanja, zasramovanja ter norčevanja iz vsega, kar je sveto in posvečeno Njemu. Z mnogimi grešnimi dejanji človek zadaja bolečino ljubečemu Srcu Jezusovem.
Zakaj ravno petki?
Presveto Jezusovo Srce je bilo v petek na križu prebodeno s sulico, v petek je prelilo za nas zadnjo kapljico svoje dragocene krvi in tako pokazalo svojo neskončno ljubezen in usmiljenje do nas. Prav na prvi petek je Jezus Marjeti naročil, naj »prejme vsak prvi petek v mesecu sveto obhajilo«.
Zakaj jih je devet?
Številka devet je tradicionalno povezana z devetnevnicami. Jezus je rekel sv. Marjeti: »Tistim, ki bodo zaporedoma devet prvih petkov prejeli sveto obhajilo, obljubljam milost končnega spreobrnjenja. Ne bodo umrli v moji nemilosti in brez svojih zakramentov. Moje Božje Srce jim bo v zadnjem trenutku varno pribežališče«.
Kako jih obhajamo?

V bližini prvega petka v mesecu ali na sam prvi petek prejmite zakrament svete spovedi in pri tem opravite trden sklep o poboljšanju.
Vsak prvi petek v mesecu se udeležite svete maše in vredno prejmite sveto obhajilo (v stanju posvečujoče milosti!) z namenom, da počastite Presveto Srce Jezusovo.
Niz devetih mesecev mora ostati nepretrgan (izjema: če je prvi petek na Veliki petek).
Pri obhajanju te pobožnosti bodite vztrajni in si prizadevajte za večjo pobožnost.

Sklepna misel
Na prve petke smo povabljeni, da prejmemo obljubljene milosti. Obhajanje te pobožnosti nam ne zagotovi direktne poti v nebesa, saj je navsezadnje od nas odvisno, kako se odločimo živeti naprej. Naš Gospod nas s to pobožnostjo želi predvsem približati Njegovemu Srcu, ki je vir vsega usmiljenja.

Katoliška mladina
Vir: Katoliška Cerkev

Teden za življenje 2022
2022-10-02 - 2022-10-09
Ne zavrzi življenja

Življenje je več, mnogo več kot potrošne dobrine.
Ni kot časopis, ki ga kupiš, prebereš in odvržeš v smeti.
Ni serijski proizvod.
Življenje je edinstveno, enkratno, neponovljivo kakor cvet.
Je bolj čudovito kakor najlepša cvetlica.
Je krhko kakor dragocena vaza.
Je klic v rast, v napor, za vedno nove dosežke.
Je klic v ljubezen.
Je dragoceno kakor sijoči biser.
Življenje kakor biser zori v trpljenju:
»Školjka na morskem se dnu razbolela je, v biser je stisnila svojo vso bol« (O. Župančič).
Življenje ni samo za danes, ampak ima svoj jutri. Ima prihodnost.
Življenje ima neizmerno vrednost, od spočetja dalje in vse do naravne smrti. In onstran.
Zato ne zavrzi življenja.
Življenje je Božji dar.
Sprejmi ga, objemi ga, ljubi ga.
ZAČETEK TEDNA ZA ŽIVLJENJE bo s sveto mašo na Brezjah, v nedeljo 2. oktobra ob 16. uri .
Na naši spletni strani bodo objavljena razmišljanja in prispevki.
ZAKLJUČEK TEDNA ZA ŽIVLJENJE bo v nedeljo 9. oktobra. Krajše razmišljanje ob nedeljski Božji besedi bo objavljeno na spletni strani.
Naj bo Teden za življenje za spodbudo, za več življenja med nami.
Več na spletni strani Tedna za življenje.

Seminarji Karitas: Skupaj delajmo za dobro
2022-09-30 - 2022-10-01
V začetku oktobra bodo na štirih lokacijah potekali tradicionalni seminarji Karitas pod naslovom: Skupaj delajmo za dobro. Razmišljali bomo o družbenem nauku Cerkve, sodelovanju in skrbi za dobre sodelavce Karitas. Seminarji so namenjeni sodelavcem Karitas in vsem ljudem dobre volje.
Termini in lokacije:
30. 9. in 1. 10. 2022 Samostan Stična
30. 9. in 1. 10. 2022 Gnidovčev dom, Mirenski grad
7. in 8. 10. 2022 Dom sv. Jožef Celje
7. in 8. 10. 2022 Zavod Marianum Veržej
Seminar je za vse sodelavce Karitas brezplačen. Zaradi lažje organizacije, in ker ne vemo, kako bo jeseni z epidemijo, je obvezna predhodna prijava najkasneje teden dni pred posameznim seminarjem na: info@karitas.si. Program bo objavljen tudi na spletni strani: www.karitas.si.
Slovenska Karitas

Taizejska molitev
2022-09-29 20:00
Septembra ponovno začenjamo taizéjske molitve. Prva molitev v novem šolskem letu bo 29. septembra 2022 ob 20.00 v Evangeličanski cerkvi, ki je na Gosposvetski cesti 9 v Ljubljani. Datume in lokacije drugih taizejskih molitev med letom lahko preverite na spletni strani Katoliške mladine.
Matevž Mehle,
Katoliška mladina

Sv. Mihael, Gabrijel, Rafael - nadangeli, praznik
2022-09-29
Sveto pismo poroča tudi o treh angelih s posebnimi nalogami in jih imenuje Mihael, Gabrijel in Rafael. Na današnji dan so posvetili rimsko cerkev sv. Mihaela; praznik je znan že iz 5. stoletja, po novem koledarju pa častimo vse tri nadangele na isti dan.
Vir: Hozana.si

Svetovni dan migrantov in beguncev
2022-09-25
V četrtek, 12. maja 2022, je izšlo sporočilo svetega očeta Frančiška za 108. svetovni dan migrantov in beguncev, ki ga bomo letos obhajali 25. septembra 2022 z naslovom Graditi prihodnost z migranti in begunci. Ta naslov izhaja iz Pisma Hebrejcem: »Nimamo tu stalnega mesta, ampak iščemo prihodnje« (Heb 13,14).
Graditi prihodnost z migranti in begunci
»Nimamo tu stalnega mesta, ampak iščemo prihodnje« (Heb 13,14).
Dragi bratje in sestre!
Končni smisel našega »potovanja« na tem svetu je iskanje resnične domovine, Božjega kraljestva, ki ga je vzpostavil Jezus Kristus, ki se bo v polnosti uresničilo, ko bo On ponovno prišel v slavi. Njegovo kraljestvo še ni dovršeno, je pa že prisotno v tistih, ki so sprejeli odrešenje. »Božje kraljestvo je v nas. Čeprav je še vedno eshatološko, je prihodnost sveta in človeštva, se istočasno že nahaja v nas.«[1]
Prihodnje mesto je »mesto, ki ima temelje in je njegov graditelj in stvaritelj Bog« (Heb 11,10). Njegov načrt predvideva intenzivno gradbeno dejavnost, v katero se moramo vsi čutiti osebno vpleteni. Gre za natančno delo osebnega spreobrnjenja in preoblikovanja stvarnosti, da bi vse bolje odgovarjala Božjemu načrtu. Drame zgodovine nas opominjajo, kako daleč je še dosega našega cilja, novi Jeruzalem, »prebivališče Boga med ljudmi« (Raz 21,3). Vendar nam zaradi tega ni treba izgubiti poguma. V luči tega, kar smo se naučili v stiskah zadnjih časov, smo poklicani, da obnovimo svojo zavezanost graditvi prihodnosti, ki bo bolj skladna z Božjim načrtom; sveta, v katerem bodo vsi mogli živeti v miru in dostojanstvu.
»Mi pa po njegovi obljubi pričakujemo nova nebesa in novo zemljo, v katerih biva pravičnost« (2 Pt 3,13). Pravičnost je ena od sestavnih prvin Božjega kraljestva. Pri vsakdanjem iskanju njegove volje jo moramo graditi s potrpežljivostjo, žrtvovanjem in odločnostjo, da bi bili nasičeni vsi, ki so je lačni in žejni (prim. Mt 5,6). Pravičnost Kraljestva moramo razumeti kot izpolnitev božanskega reda, njegovega harmoničnega načrta, kjer v umrlem in vstalem Kristusu vse stvarstvo spet postane »dobro« in človeštvo zelo dobro« (prim. 1 Mz 1,1-31). Da pa bi zavladala ta čudovita harmonija, moramo sprejeti Kristusovo odrešenje, njegov evangelij ljubezni, da se odpravijo neenakosti in diskriminacije sedanjega sveta.
Nihče ne sme biti izključen. Njegov načrt je bistveno vključujoč in postavlja v središče prebivalce bivanjskih obrobij. Med njimi je veliko migrantov in beguncev, razseljenih oseb in žrtev trgovine z ljudmi. Gradnja Božjega kraljestva je z njimi, saj brez njih ne bi bilo kraljestvo, ki ga Bog želi. Vključevanje ranljivih oseb je nujen pogoj za pridobitev polnega državljanstva. Gospod namreč pravi: »Pridite, blagoslovljeni mojega Očeta! Prejmite v posest kraljestvo, ki vam je pripravljeno od začetka sveta! Kajti lačen sem bil in ste mi dali jesti, žejen sem bil in ste mi dali piti, tujec sem bil in ste me sprejeli, nag sem bil in ste me oblekli, bolan sem bil in ste me obiskali, v ječi sem bil in ste prišli k meni » (Mt 25,34-36).
Graditi prihodnost z migranti in begunci pomeni tudi prepoznati in ovrednotiti, koliko lahko vsak izmed njih prispeva procesu gradnje. Ta pristop k migracijskemu pojavu rad gledam skozi neko Izaijevo preroško videnje, v katerem tujci niso predstavljeni kot napadalci in uničevalci, ampak kot prizadevni delavci, ki gradijo obzidje novega Jeruzalema, Jeruzalema, ki je odprt za vsa ljudstva (prim. Iz 60,10-11).
V isti prerokbi je prihod tujcev predstavljen kot vir obogatitve: »k tebi se bo obrnilo bogastvo morja, imetje narodov bo prišlo k tebi« (60,5). Zgodovina nas dejansko uči, da je bil prispevek migrantov in beguncev bistven za socialno in gospodarsko rast naših družb. In to je še danes. Njihovo delo, njihova zmožnost za žrtvovanje, njihova mladost in njihovo navdušenje obogatijo skupnosti, ki jih sprejmejo. Ta prispevek pa bi lahko bil še veliko večji, če bi ga ovrednotili in podpirali s ciljno usmerjenimi programi. Gre za ogromen potencial, ki bi lahko prišel do izraza, če bi mu le dali možnost.
Prebivalci novega Jeruzalema – še vedno prerokuje Izaija – imajo vedno na stežaj odprta mestna vrata, da lahko vstopijo tujci s svojimi darovi: »Tvoja vrata bodo vedno odprta, noč in dan se ne bodo zaprla, da pripeljejo k tebi množico narodov« (60,11). Navzočnost migrantov in beguncev predstavlja velik izziv, pa tudi priložnost za kulturno in duhovno rast za vse. Po njihovi zaslugi imamo možnost, da bolje spoznamo svet in lepoto njegove raznolikosti. Lahko dozorevamo v človečnosti in skupaj gradimo večji »mi«. V vzajemni razpoložljivosti nastajajo prostori rodovitnega soočenja različnih pogledov in izročil, ki duha opirajo za nove perspektive. Odkrivamo tudi bogastvo, ki ga vsebujejo nam neznana verstva in duhovnosti, to pa nas spodbuja k poglabljanju naših lastnih prepričanj.
V Jeruzalemu ljudstev Gospodov tempelj lepšajo darovi, ki prihajajo iz tujih dežel: »Vsa kedárska drobnica se bo zbrala pri tebi, nebajótski ovni ti bodo stregli. Povzpeli se bodo na moj spravni oltar, hišo svojega veličastva bom poveličal« (60,7). V tej perspektivi prihod katoliških migrantov in beguncev daje nove energije cerkvenostnemu življenju skupnosti, ki jih sprejemajo. Pogosto so nosilci poživljajoče dinamike in animatorji zvenečih praznovanj. Podelitev verskih izrazov in različnih pobožnosti predstavlja privilegirano priložnost, da polnejše živimo katoliškost Božjega ljudstva.
Dragi bratje in sestre, in zlasti vi, mladi! Če hočemo sodelovati z našim nebeškim Očetom pri gradnji prihodnosti, storimo to skupaj z našimi brati in sestrami migranti in begunci. Gradimo jo danes! Prihodnost se namreč začenja danes in začenja se pri vsakem od nas. Odgovornosti za odločitve, ki jih je treba sprejeti sedaj, ne moremo prepustiti prihodnjim rodovom, da bi se lahko uresničil Božji načrt za svet in bi prišlo njegovo kraljestvo pravičnosti, bratstva in miru.
Molitev
Gospod, naredi nas za nosilce upanja,
da bo tam, kjer je tema, kraljevala tvoja luč,
in se bo tam, kjer je vdanost v usodo, spet rodilo zaupanje v prihodnost.
Gospod, naredi nas za orodje tvoje pravičnosti,
da bo tam, kjer je izključevanje, cvetelo bratstvo,
in kjer je pohlepnost, uspevala vzajemna podelitev.
Gospod, naredi nas za graditelje tvojega Kraljestva
skupaj z migranti in begunci
in z vsemi prebivalci vseh obrobij.
Gospod, naj se naučimo, kako lepo je,
če vsi živimo kot bratje in sestre. Amen.
Rim, Sv. Janez v Lateranu, 9. maja 2022
FRANČIŠEK

[1] Sv. Janez Pavel II., Govor ob obisku rimske župnije sv. Frančiška Asiškega in sv. Katarine Sienske, zavetnikov Italije, 26. novembra 1989.
Vir: Vatican News – slovenska redakcija in Katoliška Cerkev

Tretje vseslovensko srečanje mož
2022-09-24 09:00 - 17:30
Tretje vseslovensko srečanje mož bo v soboto, 24. septembra 2022, v Mariboru. Sveto mašo bo daroval mariborski nadškof metropolit msgr. Alojzij Cvikl.
Potem, ko je zaradi epidemije odpadlo srečanje, ki je bilo načrtovano marca 2020, so se voditelji in predstavniki moških skupin po Sloveniji skupaj z Uradom za družino pri SŠK odločili, da čim prej izpeljejo tretje vseslovensko srečanje mož, očetov in sinov. Srečanje z naslovom Moškega in žensko je ustvaril bo v Zavodu Antona Martina Slomška, na Vrbanski cesti 30, v Mariboru.
Letak s programom
Plakat
Več informacij boste našli na spletni strani krscanski-mozje.si in moskaduhovnost.si, kjer se zbirajo tudi prijave.

Luka Mavrič
Urad za družino SŠK
